Falluja shahri uchun hal qiluvchi janglar
Iroq harbiylari dushanba kuni Falluja shahrini "Islomiy davlat" to'dasidan qaytarib olish uchun qaqshatqich janglarga kirdi. Oddiy aholi eng ko'p jabr ko'rmoqda.
Rasmiy manbalar va shia jangchi guruhlar bugun tarqatgan videoda ham armiya hamda ittifoqchi jangchilar "Islomiy davlat" to'dasiga o'q yog'dirayotganini ko'rish mumkin. Iroq generali Hamid al-Malikiyning aytishicha, harbiy amaliyotlar ham havodan, ham yerdan olib borilayapti. Muhimi Falluja shahriga kirib olish. Buning uchun Tufaha ko'prigidan foydalanayapmiz, deydi u. Frontdagi askarlar talofatlar soni katta ekanini aytmoqda. Yuzma-yuz janglar kechayotgani yo'q. Pulemyot, raketalarda o'qqa tutish, mashinalarni portlatish va snayperlarni ishga solish kabi usullardan foydalanmoqda dushman, deydi ular. Biroq armiya hujumga zo'r berishda davom etmoqchi. Aksariyat jangarilar yo'q qilingan, qo'lga tushganlari esa so'roq qilinib, zarur ma'lumot bermoqda. Sunniy shahar Falluja Iroqda "Islomiy davlat" qo'lida eng uzoq vaqt qolayotgan manzil hisoblanadi. Jangarilar shaharga chuqur o'rnashib olgan. Kurash shiddatli tus olgani sari shaharda qolayotgan oddiy aholining ahvoli tobora ayanchli. Taxminan 800 odam Fallujadan qochib ulgurgan, lekin o'n minglab fuqarolar hanuz o'sha atrofda. Birlashgan Millatlar Tashkiloti oddiy fuqarolarning holi haqida qo'rqinchli xabarlar kelmoqda, deydi.